রাজনীতিবিদদের এবার কটাক্ষ করলেন রিচা চড্ডা। ‘‘রাজনীতিবিদরা এখন আর সমাজে শান্তি বজায় রাখতে পারেন না, সমাজকে সুষ্ঠুভাবে পরিচালনা করতে পারেন না। তাই এবার অভিনেতা অভিনেত্রীদেরই এগিয়ে আসতে হবে। শুধু তারকারা নয়, আসলে গোটা চলচ্চিত্র জগতের মানুষকেই উৎসাহী হতে হবে এ ব্যাপারে। আমার মনে হয়, ছবিই একমাত্র মাধ্যম যার দ্বারা সমাজকে উন্নত করা যেতে পারে। কথাটা উপদেশের মতো শোনালেও এই সময়ে এটাই সত্যি,’’ বলেছেন রিচা। ওমঙ্গ কুমারের ‘সর্বজিৎ’ ছবিতে রণদীপ হুডার স্ত্রীয়ের চরিত্রে অভিনয় করেছেন তিনি। সেই ছবির নতুন ট্রেলার প্রকাশ অনুষ্ঠানে এসেই রিচা এই মন্তব্য করেন।
ঘৃণাই ভাল!
অবজ্ঞা, ঘৃণা মানুষের জীবনের অংশ। এগুলোই জীবনকে প্রাসঙ্গিক করে তোলে, এমনই মত অমিতাভ বচ্চনের। ‘আমরা ভাবি, সকলে স্নেহ বা শ্রদ্ধা করবে আমাদের। কিন্তু সেটা বাস্তবে বিশেষ হয় না। সেটাই  ভাল! তাঁদের ওই প্ররোচনাই আমাদের উৎসাহ জাগাবে। সাফল্যের পথে এগিয়ে যেতে সাহায্য করবে’, ব্লগে লিখেছেন অমিতাভ। মে মাসেই মুক্তি পাচ্ছে তাঁর পরবর্তী ছবি ‘তিন’। এখন ব্যস্ত সুজিত সরকারের ‘পিঙ্ক’এর শ্যুটিংয়ের কাজে।